
Acatistul icoanei făcătoare de minuni a Maicii Domnului Iverskaia - 
Portaitissa 


Condacul 1 


Apărătoare Doamnă, Stăpâna noastră de Dumnezeu Născătoare, cântările cele de 
laudă aducem ţie noi robii tăi, ca cei ce cu venirea cinstitei icoanei tale ne-am 
agonisit armă tare, zid nebiruit şi strajă nebiruită. Acoperă-ne şi ne apără pe noi toți 
de vrăjmaşii cei văzuţi şi nevăzuţi şi de toată vătămarea sufletească şi trupească, ca 
să strigăm ţie: Bucură-te, Portăriţă bună care deschizi credincioşilor uşile 
Raiului! 


Icosul 1 

Îngerul cel mai întâi stătător trimis a fost să zică Născătoarei de Dumnezeu, când a 
căzut ei sorții slujirii apostoleşti în pământul Iviriei: „De Ierusalim nu te îndepărta 
şi nu te despărţi, iar sorțul ce ţi-a căzut ţie, se va arăta luminat în zilele cele mai de 
apoi, că te vei osteni în pământul întru care Dumnezeu va voi pentru tine, pentru 
aceea zicem: 

Bucură-te, prin care lumii se va aduce mântuirea; 

Bucură-te, prin care înşelăciunea idolească se va surpa; 

Bucură-te, prin care puterea stăpânitorului întunericului se va ruşina; 

Bucură-te, prin care împărăția lui Hristos se va întări; 

Bucură-te, chemarea la lumina Evangheliei a celor căzuţi în întunericul slujirii 
idoleşti; 

Bucură-te, slobozirea fiilor lui Dumnezeu, din robia diavolului; 

Bucură-te, slujitoare a Fiului tău şi Dumnezeu; 

Bucură-te, ceea ce cu ascultarea ta, neascultarea Evei ai vindecat; 

Bucură-te, înălțimea faptelor bune; 

Bucură-te, adâncimea smeritei cugetări; 

Bucură-te, prin care credincioşii cunosc pe Făcătorul; 

Bucură-te, prin care credincioşii se fac fii Tatălui; 

Bucură-te, Portăriţă bună, care deschizi credincioşilor uşile Raiului! 


Condacul al 2-lea 
Văzând Sfânta Fecioară minunata voie a lui Dumnezeu, pentru sine, ca o roabă a 
Domnului pururi s-a supus să facă voia lui, strigând: Aliluia! 


Icosul al 2-lea 

Înțelegerea cea neînţeleasă a graiului îngerului, Domnul făcând-o înţeleasă ţie, 
Preacurată, a îndreptat mergerea ta către muntele Athosului, unde s-a grăit de tine 
celor ce se nevoiesc întru neamul duhovnicesc. Deci noi cu bucurie strigăm către 
tine: 

Bucură-te, ceea ce ai sfințit Athosul cu venirea ta; 

Bucură-te, ceea ce ai surpat idolii; 

Bucură-te, ceea ce ai sădit acolo credinţa cea adevărată; 


Bucură-te, ceea ce ai izgonit de acolo pe cei necredincioşi; 

Bucură-te, ceea ce ţi-ai ales grădină ţie Muntele acesta; 

Bucură-te, ceea ce locului acestuia darul tău l-ai făgăduit; 

Bucură-te, dătătoarea bunătăţilor pământeşti tuturor credincioşilor ce locuiesc pe 
el; 

Bucură-te, chezăşuitoare mântuirii celei veşnice; 

Bucură-te, mijlocitoare caldă celor ce locuiesc în grădina ta; 

Bucură-te, înfricoşarea tuturor vrăjmaşilor; 

Bucură-te, ceea ce ai făgăduit mila Fiului tău locului acestuia, până la sfârşitul 
veacurilor; 

Bucură-te, ceea ce ai prevestit că darul Lui nu se va depărta de la Sfântul Munte; 
Bucură-te, Portăriţă bună care deschizi credincioşilor uşile Raiului! 


Condacul al 3-lea 

Puterea Celui Preaînalt cu apărarea Maicii lui Dumnezeu a umbrit Sfântul Munte, 
surpăturile şi văile lui, ca un sălaş prea larg, l-a arătat tuturor celor ce în viaţa 
călugărească doresc să culeagă mântuire şi vor cânta: Aliluia! 


Icosul al 3-lea 

Având purtare de grijă pentru grădina ta şi pentru poporul din pământul Iriviei bine 
ai voit a se zidi, în locul unde însăţi ai stătut când ai venit la Athos, un locaş al 
neamului lor ca un liman celor ce caută mântuirea şi ai voit a le da icoana ta, ca toţi 
să zică ţie: 

Bucură-te, ceea ce ai fost aleasă ocrotitoare pământului Iviriei; 

Bucură-te, că ţara aceasta s-a întors de la înşelăciunea idolească la lumina lui 
Hristos; 

Bucură-te, odrasla mlădiţei celei neveştejite care ai odrăslit acum viaţă luminată; 
Bucură-te, ceea ce ai crescut strugurii minunilor şi ai bunei credinţe; 

Bucură-te, livadă duhovnicească pe Athos sădită; 

Bucură-te, ceea ce ai izvorât curgere cu duhovnicească luminare pentru pământul 
Iviriei; 

Bucură-te, gura lui Eftimie, cea cu cuvinte de aur; 

Bucură-te, a lui loanichie cetate nebiruită; 

Bucură-te, a călugărilor îngrădire; 

Bucură-te, liman lin celor ce caută mântuire; 

Bucură-te, ceea ce făgăduieşti acelora odihnă veşnică; 

Bucură-te, Portăriţă bună care deschizi credincioşilor uşile Raiului! 


Condacul al 4-lea 


Izvor de gânduri de nedumerire având întru sine, cinstita văduvă, cea din Niceea, s- 
a tulburat văzând Sfânta şi prea lăudata icoană a Maicii lui Dumnezu, împusă cu 
sulița ostaşului celui stricător de icoane, dintru care îndată a curs sânge şi ea de 
frică fiind cuprinsă, ca să nu fie batjocorită Sfânta Icoană, cu rugăciuni şi lacrimi 
vărsând, mergând spre apus, cu veselie a strigat: Aliluia! 


Icosul al 4-lea 

Văzând călugării Sfântului Munte, flacăra ce se arăta pe mare ca un stâlp de foc, a 
cărui înălțime ajungea până la cer şi strălucea ca un soare, şi venind noaptea la 
malul mării au văzut Sfânta Icoană a Maicii lui Dumnezeu purtându-se pe mare cu 
putere dumnezeiască şi au strigat celei pline de dar: 

Bucură-te, Rug nears ce te-ai văzut de puitorul de lege; 

Bucură-te, stâlp de foc care povăţuieşti pe cei din întuneric; 

Bucură-te, scară care ajungi până la cer, pe care s-a pogorât Dumnezeu; 

Bucură-te, pod care treci la cer pe cei de pe pământ; 

Bucură-te, raza zilei celei de taină; 

Bucură-te, ceea ce ai născut lumina cea neapusă; 

Bucură-te, ceea ce n-ai învăţat pe nimeni în ce chip a fost; 

Bucură-te, ceea ce eşti îmbrăcată în soare, care străluceşti cu darul şi cu slava în 
toată lumea; 

Bucură-te, stea care arăţi soarele; 

Bucură-te, fulger care luminezi sufletele şi străluceşti gândurile celor credincioşi; 
Bucură-te, strălucire care luminezi pe cei din întuneric; 

Bucură-te, că din tine a răsărit strălucirea cea cu multă lumină; 

Bucură-te, Portăriţă bună care deschizi credincioşilor uşile Raiului! 


Condacul al 5-lea 

Icoana ta cea cu dumnezeiască mergere vrând să o dai lăcaşului Mănăstirii Ivir, 
zis-ai dumnezeiască Maică, arhimandritului Gavriil: „mergi cu ceata călugărilor la 
malul mării şi te pogoară în luciul ei şi primeşte Icoana mea”. Deci, el într-aripat 
cu credinţă şi cu dragoste a mers pe apă ca pe uscat şi a luat icoana în braţele sale 
şi dobândind acea vistierie s-a bucurat zicând: Aliluia! 


Icosul al 5-lea 

Văzut-au călugării din Mănăstirea Ivirului de multe ori Icoana Maicii lui Dumne- 
zeu din Biserică scoasă cu putere nevăzută stând deasupra porţii, pe zidul curții şi 
spăimântându-se au zis unele ca acestea: 

Bucură-te, ceea ce bine ai voit a ne da Sfântă Icoana ta; 

Bucură-te, ceea ce ne-ai făgăduit-o acoperământ a fi nouă; 

Bucură-te, ceea ce ai arătat dragostea ta către lăcaşul nostru; 


Bucură-te, ceea ce ai arătat purtarea ta de grijă pentru el; 

Bucură-te, ajutorul nostru în ţară străină; 

Bucură-te, bunăvoința lui Dumnezeu către noi; 

Bucură-te, îndrăznirea noastră către Dumnezeu; 

Bucură-te, izbăvitoarea lacrimilor noastre; 

Bucură-te, apărarea noastră a celor sărmani; 

Bucură-te, îngrădirea noastră; 

Bucură-te, Portăriţă bună care deschizi credincioşilor uşile Raiului! 


Condacul al 6-lea 

Propovăduitor al voii tale făcând pe Gavril, ai zis către el, Stăpână: „N-am venit să 
fiu păzită de voi, ci ca să fiu eu păzitoare vouă, nu numai în veacul acesta de acum 
ci şi în cel viitor. lată, dau semn vouă, până când veţi vedea icoana mea în 
mănăstire nu va lipsi de la voi darul şi mila Fiului meu, ca toţi să strige Lui: 
Aliluia! 


Icosul al 6-lea 

Bucurie mare s-a făcut la toţi cei ce au auzit făgăduinţele tale, Maica lui Dumnezeu 
şi ție, Portăriţei cereşti, Biserică ţi-au ridicat călugării în poarta mănăstirii, strigând 
aşa: 

Bucură-te, stătătoarea înainte pentru noi, în cele viitoare; 

Bucură-te, ceea ce frica Domnului ne înveţi pe noi; 

Bucură-te, ceea ce ne îndreptezi pe calea cea bună; 

Bucură-te, îndrăznirea şi nădejdea noastră; 

Bucură-te, aşteptarea noastră şi acoperământul; 

Bucură-te, ceea ce ce ai plecat către noi milostivirea Fiului tău; 

Bucură-te, ceea ce ne vesteşti că darul Lui va fi cu noi; 

Bucură-te, ceea ce Icoana ta cea sfântă ne-ai dat-o nouă arvună a milei Fiului tău; 
Bucură-te, ceea ce ai dat ei darul facerii de minuni; 

Bucură-te, ceea ce depărtezi de la noi tot răul; 

Bucură-te, ceea ce deschizi intrarea a tot binele; 

Bucură-te, Portăriţă bună care deschizi credincioşilor uşile Raiului! 


Condacul al 7-lea 

Vrând rău credinciosul Amira să strice lăcaşul Mănăstirii Ivirului şi obştea de 
călugări ce era adunată acolo să o risipească, degrabă au cunoscut apărarea 
lăcaşului de către Maica lui Dumnezeu, văzând corăbiile sale în adâncimea mării 
înecate şi pe ostaşii pierduţi prin valurile mării. Deci înfricoşându-se ei şi venind 
cu smerenie au dat la mănăstire aur şi argint, cerând iertare. lar călugării văzând 
acestea au cântat lui Dumnezeu: Aliluia! 


Icosul al 7-lea 

Multe şi nenumărate minuni ai arătat, Maica lui Dumnezeu, plinind în mănăstire 
lipsa de vin, de făină şi de untdelemn, pe cei îndrăciţi vindecând, şchiopilor 
dăruind umblare, orbilor vedere şi toată neputinţa vindecând, ca văzând aceste 
minuni să-ţi cântăm ţie: 

Bucură-te, Apărătoare Doamnă, care biruieşti pe vrăjmaşi; 

Bucură-te, cea grabnică spre ajutor celor ce te cheamă pe tine; 

Bucură-te, ceea ce nu treci cu vederea rugăciunea noastră; 

Bucură-te, ceea ce de la făgăduinţă nu te întorci; 

Bucură-te, ceea ce întristarea întru bucurie o prefaci; 

Bucură-te, ceea ce lipsa din mănăstire tu o acoperi cu îndestulare; 

Bucură-te, a orbilor vedere; 

Bucură-te, a şchiopilor umblare; 

Bucură-te, a tuturor scârbiţilor mângâietoare; 

Bucură-te, că nu încetezi a ne purta de grijă şi a ne mântui pe noi; 

Bucură-te, că dintru atâtea rele ne izbăveşti pe noi; 

Bucură-te, Portăriţă bună care deschizi credincioşilor uşile Raiului! 


Condacul al 8-lea 

Auzind patriarhul Nicon de lăcaşul Mănăstirii Ivirului cel minunat, acoperit de 
Icoana Maicii Domnului, a dorit ca şi ţara lui să aibă împărtăşire de darul ei. Pentru 
aceasta zidind locaş în cinstea acestei prea slăvite Icoane, cu osârdie a cerut 
închipuirea Sfintei Icoane cea făcătoare de minuni a Maicii lui Dumnezeu, ca prin 
acoperământul ei, acoperiţi fiind, să cânte lui Dumnezeu: Aliluia! 


Icosul al 8-lea 

Cu totul întru cei de sus fiind şi de cei de jos nedespărțindu-te, bine ai voit, Maica 
lui Dumnezeu, să dăruieşti aceeaşi binecuvântare a Athosului şi peste lăcaşul 
Mănăstirii Pecersca, al robului tău Antonie, prin asemănarea cinstitului tău chip cu 
care ai binecuvântat Athosul. Pentru aceea strigăm ţie: 

Bucură-te, acoperământul cel mai lat decât norul; 

Bucură-te, îngrădirea şi întărirea drept credincioşilor; 

Bucură-te, stâlp nemişcat al Bisericii dreptmăritoare; 

Bucură-te, înfruntarea eresurilor şi a dezbinărilor; 

Bucură-te, ceea ce mulţimea credincioşilor o luminezi cu strălucitoarele raze ale 
Icoanei tale celei făcătoare de minuni; 

Bucură-te, cea ce izvorăşti de la ea darurile vindecărilor şi ale minunilor tale; 
Bucură-te, îngrozirea vrăjmaşilor; 

Bucură-te, veselia arhiereilor şi a preoților; 

Bucură-te, povăţuitoarea călugărilor şi mântuirea a tot neamul creştinesc; 


Bucură-te, Portăriţă bună care deschizi credincioşilor uşile Raiului! 


Condacul al 9-lea 

Toată osârdia având-o adunarea pustnicilor Mănăstirii Ivirul pentru zugrăvirea prea 
cinstitului chip al milostivei Portăriţe, săvârşind cântări de rugăciune şi cu apă de 
la minunata Icoană spălând scândura pe care voia să zugrăvească cinstitul ei chip, 
au sfințit pe cuviosul lamvlih, care nevoindu-se cu toată obştea părinţilor, în post şi 
rugăciuni, au zugrăvit închipuirea Icoanei Maicii lui Dumnezeu, pentru care noi 
pururi strigăm: Aliluia! 


Icosul al 9-lea 

Pe ritorii cei mult vorbitori îi vedem, Născătoare de Dumnezeu, a fi ca nişte peşti 
fără de glas, că nu se pricep după vrednicie să laude toate minunile tale care le-ai 
arătat, neamului omenesc, de la Sfântă Icoana ta. Căci încă pe cale fiind spre ţara 
rusească, s-au făcut minuni, poruncind binecredinciosului Emanoil să dea preţul 
răscumpărării celor necredincioşi care împiedicau mergerea Sfintei Icoane şi îndoit 
după aceea întorcându-i lui. lar noi pentru aceasta cu credinţă strigăm aşa: 
Bucură-te, izvorul minunilor cel nedeşertat; 

Bucură-te, că totdeauna eşti mijlocitoare către Dumnezeu; 

Bucură-te, scăparea celor din nevoi; 

Bucură-te, mângâierea celor scârbiţi; 

Bucură-te, vindecarea bolnavilor; 

Bucură-te, Maică milostivă a celor sărmani; 

Bucură-te, întoarcerea la calea adevărului a celor robiţi; 

Bucură-te, chemarea păcătoşilor la pocăință; 

Bucură-te, Portăriţă bună care deschizi credincioşilor uşile Raiului! 


Condacul al 10-lea 

Vrând să mântuieşti mulți oameni din nevoi şi din tot felul de scârbe, izvor de milă 
neîmpuţinată izvorăşti, dumnezeiască Maică, de la Icoana ta, neamului nostru. Că 
iată eşti grabnic ajutătoare în lăcaşul Ivirului celui nou, înmulţind darurile tale şi în 
alte oraşe şi mănăstiri şi sate, celor ce te cinstesc pe tine şi toate cererile le 
împlineşti, pentru aceea slăvim pe Dumnezeu, care ne-a dat nouă un aşa dar şi 
strigăm: Aliluia! 


Icosul al 10-lea 

Zid eşti, Născătoare de Dumnezeu, cinului călugăresc şi tuturor celor ce aleargă la 
tine, că Făcătorul cerului şi al pământului sălăşluindu-se în feciorescul tău pântece, 
a învăţat pe toţi râvnitorii de curăţie şi de întreaga înţelepciune să strige către tine: 
Bucură-te, vas ales al curăţiei; 


Bucură-te, cununa fecioriei; 

Bucură-te, cămara nunţii celei fără de sămânță; 

Bucură-te, Mireasă nenuntită; 

Bucură-te, ceea ce ai născut pe semănătorul curăției; 

Bucură-te, ceea ce ai împreunat Domnului pe cei credincioşi; 
Bucură-te, grabnică ajutătoare în viforul ispitelor; 

Bucură-te, ceea ce izgoneşti asupririle vrăjmaşilor; 

Bucură-te, ceea ce risipeşti întunecarea patimilor celor de suflet pierzătoare; 
Bucură-te, ceea ce curăţeşti gândurile; 

Bucură-te, ceea ce ne înveţi a uri dulcețile cele pământeşti; 

Bucură-te, ceea ce îndreptezi minţile şi inimile către cele de sus; 
Bucură-te, Portăriţă bună care deschizi credincioşilor uşile Raiului! 


Condacul al 11-lea 

Se biruieşte toată cântarea care vrea să tindă către mulțimea milelor tale celor 
multe, că de-ţi vom aduce cântări la număr tocmai ca nisipul mării, Stăpâna noastră 
de Dumnezeu Născătoare, nimic nu plinim cum se cade, pentru aceasta cântăm ţie: 
Aliluia! 


Icosul al 11-lea 

Făclie primitoare de lumină arătată celor ce sunt în mulțimea necazurilor, vedem 
pe prea sfânta icoană a Maicii lui Dumnezeu că primind focul cel nematerialnic al 
darului, luminează pe toţi cu razele minunilor, învăţându-i a cânta aşa celei prea 
binecuvântate: 

Bucură-te, că eşti grabnică ajutătoare; 

Bucură-te, ceea ce ne aperi pe noi de foc, de sabie şi de năvălirea altor neamuri; 
Bucură-te, ceea ce ne izbăveşti pe noi de foamete şi de moarte năprasnică; 
Bucură-te, ceea ce ne păzeşti pe noi de toate relele cele aducătoare de moarte; 
Bucură-te, ajutătoarea pe cale, pe uscat şi pe ape, a celor necăjiţi; 

Bucură-te, vindecarea durerilor celor sufleteşti şi trupeşti; 

Bucură-te, milostivă mângâietoare a celor scărbiţi şi împovăraţi; 

Bucură-te, ceea ce pe cei deznădăjduiți îi întorci din groapa pierzării; 

Bucură-te, ceea ce nici pe mine nu mă laşi fără ajutorul şi apărarea ta; 

Bucură-te, Portăriţă bună care deschizi credincioşilor uşile Raiului! 


Condacul al 12-lea 

Vrând să dea har datoriilor celor omeneşti, dătătorul de bine venit-a singur la cei ce 
se depărtaseră de harul Lui şi rupând zapisul a dăruit nouă puternică mijlocire pe 
cea de Dumnezeu cu dar dăruită, pe Maica lui Dumnezeu, ca prin rugăciunile ei să 
strigăm pururi: Aliluia! 


Icosul al 12-lea 

Cântând minunile tale cele arătate în viaţa aceasta, te lăudăm pe tine, Născătoare 
de Dumnezeu, ca pe un izvor nesfârşit al milei. Deci, căzând către tine înaintea 
Icoanei tale celei făcătoare de minuni, cu smerenie te rugăm, fii nouă acoperământ 
în ziua sfârşitului nostru, când vom sta la înfricoşatul scaun de judecată al Fiului 
tău, ca să cântăm ţie: 

Bucură-te, ceea ce întru slavă stai lângă scaunul Fiului tău şi acolo îţi aduci aminte 
de noi; 

Bucură-te, ceea ce dimpreună cu Fiul tău şi Dumnezeu împărăţeşti în veci şi pentru 
noi mijloceşti; 

Bucură-te, că celor ce nădăjduiesc la tine le dăruieşti sfârşit vieţii fără durere şi 
paşnic; 

Bucură-te, ceea ce ne izbăveşti de rănile cele amare; 

Bucură-te, ceea ce ne izbăveşti de duhurile cele din văzduh; 

Bucură-te, ştergerea păcatelor prin pocăință; 

Bucură-te, după Domnul, nădejdea noastră a vieţii celei fericite; 

Bucură-te, că celor ce nădăjduiesc spre tine le rânduieşti starea de-a dreapta a 
Fiului tău; 

Bucură-te, că fericitul glas care ne făgăduieşte moştenirea Împărăției Cerurilor, a-l 
auzi ne învredniceşte; 

Bucură-te, nădejdea cea tare a veşnicei mântuiri a tuturor creştinilor; 

Bucură-te, Portăriţă bună care deschizi credincioşilor uşile Raiului! 


Condacul al 13-lea (de 3 ori) 

O, Maică prea lăudată, Preasfântă Doamnă, Fecioară Născătoare de Dumnezeu, 
caută spre noi, cei ce cu smerenie şi cu lacrimi aducem aceste puţine rugăciuni 
înaintea prea curatei Icoanei tale şi toată aşteptarea şi nădejdea spre tine o punem. 
Izbăveşte-ne pe noi din toate nevoile şi ispitele din viaţa aceasta, şi ne scoate din 
munca ce va să fie, ca prin tine să fim mântuiţi şi să cântăm lui Dumnezeu: 
Aliluia! 


Apoi se zice iarăşi: 


Icosul 1 

Îngerul cel mai întâi stătător trimis a fost să zică Născătoarei de Dumnezeu, când a 
căzut ei sorții slujirii apostoleşti în pământul Iviriei: „De Ierusalim nu te îndepărta 
şi nu te despărţi, iar sorțul ce ţi-a căzut ţie, se va arăta luminat în zilele cele mai de 
apoi, că te vei osteni în pământul întru care Dumnezeu va voi pentru tine, pentru 
aceea zicem: 

Bucură-te, prin care lumii se va aduce mântuirea; 


Bucură-te, prin care înşelăciunea idolească se va surpa; 

Bucură-te, prin care puterea stăpânitorului întunericului se va ruşina; 
Bucură-te, prin care împărăția lui Hristos se va întări; 

Bucură-te, chemarea la lumina Evangheliei a celor căzuţi în întunericul slujirii 
idoleşti; 

Bucură-te, slobozirea fiilor lui Dumnezeu, din robia diavolului; 
Bucură-te, slujitoare a Fiului tău şi Dumnezeu; 

Bucură-te, ceea ce cu ascultarea ta, neascultarea Evei ai vindecat; 
Bucură-te, înălțimea faptelor bune; 

Bucură-te, adâncimea smeritei cugetări; 

Bucură-te, prin care credincioşii cunosc pe Făcătorul; 

Bucură-te, prin care credincioşii se fac fii Tatălui; 

Bucură-te, Portăriţă bună, care deschizi credincioşilor uşile Raiului! 


Condacul 1 

Apărătoare Doamnă, Stăpâna noastră de Dumnezeu Născătoare, cântările cele de 
laudă aducem ţie noi robii tăi, ca cei ce cu venirea cinstitei icoanei tale ne-am 
agonisit armă tare, zid nebiruit şi strajă nebiruită. Acoperă-ne şi ne apără pe noi toți 
de vrăjmaşii cei văzuţi şi nevăzuţi şi de toată vătămarea sufletească şi trupească, ca 
să strigăm ţie: Bucură-te, Portăriţă bună care deschizi credincioşilor uşile 
Raiului! 


Rugăciune către Preasfânta Născătoare de Dumnezeu 





Icoana Maicii Domnului Portaitissa 


Preasfântă Fecioară, Maica lui Dumnezeu, Împărăteasa cerului şi a pământului! la 
aminte la suspinul cel îndurerat al sufletelor noastre, caută dintru înălțimea ta cea 
sfântă spre noi, cei care cu credinţă şi cu dragoste ne închinăm prea curatului tău 
chip; căci iată, afundaţi fiind în păcate şi înviforaţi de scârbe, spre icoana ta privim, 
ŞI ţie ca celei ce eşti dimpreună cu noi vie, smeritele noastre rugăciuni îți aducem. 
Căci n-avem alt ajutor, nici altă folositoare, nici altă mângâiere, fără numai pe tine, 
o, Maica tuturor scârbiţilor şi împovăraţilor. Ajută-ne nouă, neputincioşilor, poto- 
leşte mâhnirea noastră, povăţuieşte-ne pe calea cea dreaptă pe noi, cei rătăciţi, 
vindecă şi mântuieşte pe cei deznădăjduiţi, dăruieşte-ne nouă cealaltă vreme a 
vieţii noastre în pace şi în linişte a o petrece, si de sfârsit creştinesc învredniceşte- 
ne. lar la înfricoşătoarea Judecată a Fiului tău arată-te milostivă apărătoare, ca 
totdeauna să-ţi cântăm, să te mărim şi să te slăvim pe tine, apărătoarea cea bună a 
neamului creştinesc, dimpreună cu toţi cei care au plăcut lui Dumnezeu. Amin! 


Exapostilarie 


Pe icoana ta cea întmtot cinstită primindu-o Gavriil în braţe, a strigat către tine, 
Stăpână: O, prea dulce Maică a Impăratului Hristos, fii acoperământ lăcaşului tău 
şi tuturor creştinilor şi chezăşie a vieţii de veci! 


La Laude, stihirele, glas 4: 


O, nespusă bunătate! O, prea slăvită arătare a icoanei Maicii lui Dumnezeu, care 
străluceşte cu minunile şi-i luminează cu harul pre cei ce cu credinţă aleargă către 
ea. Pe aceasta şi noi cu bucurie primindu-o, prea curată dumnezeiască Pruncă, după 
vrednicie cu cântări o cinstim şi o fericim. 


O, purtarea ta de grijă pentru noi, Stăpână! Că astăzi trimițându-ne icoana ta cea 
minunată, cu milostivire ne-o dai nouă, ca pe o păzitoare neadormită şi mângâiere 
nemerniciei noastre. Drept aceea, cunoscând cinstite minunile tale, pe tine cu 
cântări mărimu-te. 


O, prea slăvită minune! Cum icoana cea de foc purtătoare, drept de valurile mării, 
ca într-o caretă se poartă, luminând minţile cu razele harului cele strălucitoare. 
Prăznuirea acesteia cu cântări de bucurie cinstindu-o, şi noi slavă să înălțăm 
Născătoarei de Dumnezeu. 


Slavă... Şi acum... 


Graiul tău, Maica lui Dumnezeu, ascultându-l prea cuviosul Gavriil, cu picioare 
neudate a umblat pe apa mării, şi primind icoana ta cea sfințită, a adunat soborul şi 
a făcut împreună prăznuire cu pustnicii Athosului. Deci şi noi, minunându-ne, 
strigăm Celui întâi în toate Pricinuitorului: Slavă Ţie, Unuia Dumnezeiescule Îm- 
părate, Carele ai săvârşit cele minunate, pentru rugăciunile Născătoarei de Dumne- 
zeu! Păzeşte pe împăratul nostru, pe care l-ai ales ca să împărăţească peste noi, şi-i 
dăruieşte lui biruinţă asupra vrăjmaşilor, ca un Atotputernic. 


Troparul Născătoarei de Dumnezeu în cinstea icoanei Sale Iverskaia-Portaitissa, 
glas 1: De la sfântă icoana ta, Stăpână de Dumnezeu Născătoare, din belşug se dau 
vindecări şi alinare celor ce cu credinţă şi cu dragoste aleargă către dânsa. Aşa, 
ceea ce eşti bună, cercetează şi neputinţa mea, iar sufletul meu îl miluieşte şi trupul 
mi-l vindecă cu harul Tău, Precistă. 


Preasfânta Născătoare de Dumnezeu păzitoarea Athosului şi 
portăriţa mănăstirii Iviron 





Icoana Maicii Domnului Portaitissa 


Predania Bisericii Ortodoxe spune că Sfântul Munte Athos a fost luminat prin pro- 
povăduirea evanghelică a Maicii Domnului în scurt timp după înălţarea Domnului. 


La început Sfinţii apostoli au lucrat în Ierusalim vreo 12 ani, având în mijlocul lor 
şi în sfatul lor pe Maica Precistă. Spre împlinirea poruncii Mântuitorului: „Mergeţi 
în toată lumea şi propovăduiţi Evanghelia la toată zidirea", Sfinţii apostoli adunaţi 
în sobor, împreună cu Maica Domnului, au tras la sorţi pentru a vedea ce laturi ale 
lumii le va rândui Domnul fiecăruia, ca să propovăduiască Sfânta Evanghelie. 
Preasfintei Născătoare de Dumnezeu i-a căzut Iveria (vechea denumire a Georgiei). 
Mai apoi, însă, a primit vestire de la îngerul Domnului, care i-a făcut cunoscut că 
această latură rămâne sub ocrotirea ei, dar va fi luminată mai târziu. lar acum voia 
lui Dumnezeu este ca ea să meargă să lumineze mai întâi o altă latură a pă- 
mântului, unde va fi călăuzită de Domnul. 


În acea vreme, Lazăr cel mort şi înviat a patra zi de Domnul, fiind urmărit de 
jidovi, vrăjmaşii Domnului, spre a fi omorât, a fugit în Cipru, şi acolo a fost 
hirotonisit de Sfinţii apostoli Pavel şi Varnava. Având mare dragoste şi dorind să o 
mai vadă pe Maica Domnului, Lazăr i-a scris şi a rugat-o să vină dânsa în Cipru, 
căci el nu putea - din pricina iudeilor. 


Maica Preasfântă 1-a răspuns că va veni, dar să-i trimită o corabie, lucru pe care 
Lazăr I-a şi făcut. Pregătindu-se de plecare, Maica Domnului l-a luat pe Sfântul 
Ioan evanghelistul şi pe alţi ucenici credincioşi împreună cu sine, şi au purces spre 
Cipru, călătorind în linişte. 


Însă, după un timp oarecare, prin voia lui Dumnezeu, s-a stârnit o furtună 
puternică, ce i-a înspăimântat pe toţi, şi din pricina căreia cursul corăbiei s-a abătut 
spre poalele muntelui Ascalon, adică Athosul de azi. Acest munte era plin de 
capişti idoleşti, având pe cea mai mare înălțime templul lui Apolon. Aici venea 
multă lume, aducând jertfe idolilor. Aceştia le preziceau ghicitoreşte multe lucruri, 
care urmau să se întâmple în viitor. 


Pe măsură ce corabia se apropia de ţărmuri, diavolii care se cuibăriseră în idoli, au 
simţit apropierea corăbiei, în care călătorea Maica Domnului, din care pricină au 
început deodată să răcnească înspăimântați: „Oamenilor, închinătorilor la Apolon, 
alergaţi la limanul lui Clement şi primiți pe Maria, Maica Marelui Dumnezeu lisus 
Hristos!" Astfel, demonii care sălăşluiau în idoli, fiind siliți de puterea lui 
Dumnezeu, împotriva voinţei lor mărturiseau adevărul înaintea lumii. 


Poporul, auzind şi văzând acestea, a venit la ţărmul mării şi aici a întâmpinat-o pe 
Maica Domnului, Căreia i s-au închinat cu toţii şi au rugat-o să le spună despre 
Fiul Său şi despre răscumpărarea neamului omenesc care s-a făcut prin EI. 


Deci Maica Precista povestindu-le cu multă dragoste toate cu de-amănuntul, au 
crezut cu toții în răscumpărarea şi iertarea, care ne-au fost aduse prin Fiul lui 
Dumnezeu, Domnul nostru lisus Hristos, şi s-au botezat în numele Tatălui şi al 
Fiului şi al Sfântului Duh. 


Atunci Preasfânta Născătoare le-a lăsat păstor sufletesc şi episcop pe Clement, 
unul din însoțitorii care se aflau cu dânsa pe corabie, iar la despărțire a blagoslovit 
poporul, rostind aceste cuvinte: „Fie ca locul acesta să fie sorțul meu, dat mie de 
la Fiul şi Dumnezeul Meu. Harul lui Dumnezeu să fie peste locul acesta şi 
asupra celor care vor vieţui aici cu credinţă în Fiul Meu şi vor păzi poruncile 
Lui. Şi toate cele trebuincioase vieţii pământeşti le vor avea cu îndestulare, şi 


viaţă cerească li se va dărui şi milostivirea Fiului Meu şi Dumnezeu nu se va 
ridica de la dânşii până la sfârşitul veacurilor. lar Eu voi fi apărătoarea şi 
mijlocitoarea pentru acest loc înaintea lui Dumnezeu". 


Spusele Preacuratei Fecioare s-au împlinit întocmai: milostivirea Fiului ei n-a lipsit 
niciodată în Muntele Athosului, care dăinuie de aproape 2000 de ani sub aco- 
perământul haric al împărăției cereşti. 


Mai târziu, prin secolele X-XI, pe locul unde a pogorât Maica Domnului din 
corabie, ca să viziteze Athosul, s-a întemeiat mănăstirea Iviron. 


În această mănăstire se păstrează un mare odor sfânt - icoana făcătoare de minuni a 
Maicii Domnului Iverskaia - Portăriţa cerului. (Sensul tainic al acestei denumiri ni 
se dezvăluie din versul acatistului Său: „Bucură-te, Portăriță bună, care deschizi 
credincioşilor uşile Raiului!) 


3 ok e 


Obârşia acestei icoane este următoarea: Pe vremea când domnea împăratul bizantin 
Teofil (sec. IX), se ridicase multă prigoană asupra sfintelor icoane. Acel urâtor de 
Hristos a surghiunit pe mulţi dreptcredincioşi şi cu multe feluri de munci i-a 
chinuit. A trimis ostaşi prin toate cetăţile, poruncindu-le să cerceteze, şi toate icoa- 
nele pe care le vor afla, să le ia cu forţa şi să le distrugă. 


În acel timp era o văduvă cucernică în părţile Nicheii, care vieţuia acolo cu unicul 
său fiu. Această văduvă ţinea în casa ei o sfântă icoană a Maicii Domnului, pictată, 
după tradiţie, de sfântul apostol şi evanghelist Luca. Pentru această icoană văduva 
zidise un paraclis în casa ei şi acolo se ducea de se ruga. 


Deci, căutând ostaşii împăratului peste tot, şi ştiind despre acea icoană, au ajuns şi 
la casa acelei femei iubitoare de Dumnezeu. Şi au zis către acea femeie: „Ori ne dai 
nouă bani, ori îndeplinim porunca împăratului de a te omori în chinuri”. 


lar înţeleaptă văduvă, văzând iubirea lor de arginţi, a răspuns că nu are bani în 
casă, ci a doua zi le va aduce lor toţi banii. 


La plecare, unul din ostaşii luptători de icoane a lovit cu sabia icoana pe chipul ei 
şi îndată a curs sânge mult. Predania spune că, mai târziu, acel ostaş pe nume 
Varvar, cutremurat de această minune, s a căit, sfârşindu-şi viaţa ca monah în 
mănăstirea Iviron. 


În noaptea aceea văduva a intrat împreună cu fiul ei în paraclis şi, plecându-şi 
genunchii, s-au rugat mult timp, udând pământul cu lacrimi. După care au luat 
icoana şi ducând-o la malul marii, iarăşi s-au rugat, zicând: „Stăpâna şi Doamna 
lumii! Harul Tău, ca o Maică a lui Dumnezeu, având stăpânire şi putere peste toate 
făpturile, să ne izbăvească şi pe noi de urgia împăratului nelegiuit şi pe icoana ta 
din apă“. Acestea zicând şi punând icoana pe mare, s-a făcut minune mare, căci 
icoana nu a căzut de-a latul, ci stând dreaptă, plutea deasupra apei, îndreptându-se 
către apusul soarelui. Deci, văzând femeia această minune şi spăimântându-se, a 
trimis pe fiul ei la Tesalonic, iar de acolo la Sfântul Munte, unde mergând la 
cinstita mănăstire a Ivirului, s-a făcut călugăr, cu evlavie petrecând până ce s-a dus 
la Domnul. Aceasta a fost rânduiala dumnezeiască: să se ducă tânărul acolo, pentru 
ca să vestească despre cele întâmplate cu această sfântă icoană, salvată de Dumne- 
zeu de la pierzanie. 


Trecură apoi peste două veacuri şi nimeni nu mai ştia ce se făcuse cu icoana 
făcătoare de minuni. 


Dar, pe când oarecare sfinţi bătrâni din mănăstirea Iviron se aflau pe mal, au văzut 
deodată pe mare ceva, ca o flacără sau ca un stâlp de foc, cu vârful ajungând la cer. 
Văzând ei una ca aceasta au început să strige: „Doamne, miluieste!" Minunata 
arătare a durat câteva zile şi câteva nopţi. Şi toţi călugării cei din Sfântul Munte, 
aflând despre o minune ca aceasta, s-au adunat la mănăstirea Iviron cu luntrile şi, 
apropiindu-se, au văzut icoana Maicii Domnului. Însă, pe cât se apropiau ei, icoana 
se îndepărta. Atunci, stareţul mănăstirii a poruncit de s-au adunat toţi în biserică, 
rugându-se lui Dumnezeu cu lacrimi, ca sa poată lua icoana Maicii Lui din mare s- 
o aibă drept mângâiere a străinătăţii lor. 


Și era în acel timp acolo, în mănăstire, un oarecare călugăr Gavriil, ivirean de 
neam, care ducea o viaţă pustnicească. Acest călugăr, rugându-se şi priveghind, a 
văzut într-o vedenie pe Maica Domnului, cu slavă multă strălucind, care 1-a zis: 
Du-te la mănăstire şi vesteşte starețului şi monahilor, că voiesc să le dau icoana 
mea spre acoperământul şi ajutorul lor. Deci, fără să te îndoieşti, să cobori la 
mare şi, umblând pe ape, să mergi şi să o primeşti, pentru ca să cunoască toţi 
dragostea şi purtarea de grijă, pe care o am către mănăstire, căci am venit aici 
înadins pentru ajutorul vostru “. 


De atunci, sfânta icoană s-a aflat neîntrerupt în mănăstirea Iviron. Spun călugării 
că icoana niciodată nu stă în biserică, ci numai la poartă, ca semn că ea păzeşte 
mănăstirea. Ori de câte ori au adus-o călugării în biserică, dimineaţa au găsit-o 


iarăşi la poartă. Mai târziu, la porțile mănăstireşti a fost ridicat un paraclis, în care 
se află această sfântă icoană făcătoare de minuni. 


Chipul Maicii Domnului din această icoană este mai degrabă aspru şi stârneşte o 
teamă sfântă. Preasfânta apare aici ca aprigă Stăpână a lumii şi privind-o, eşti de-a 
dreptul copleşit. La aceasta conlucrează şi mărimea icoanei. Chipul ei este atât de 
măreț, încât Maica milostivirii se înfăţişează ca Maică dreptăţii şi a nemitarnicului 
Judecător. Este acoperită cu o ferecătură de aur şi argint, cu pietre preţioase, 
monede de aur şi o mulţime de alte podoabe dăruite de împărați, nobili, egumeni, 
ofiţeri şi simpli credincioşi. Aceste odoare sunt dovezi ale minunilor Precistei. 


Mănăstirea Iviron nu a avut niciodată egumen, pentru că Maica Domnului în chip 
nevăzut conduce mănăstirea. Este una din cele mai însemnate mănăstiri atonite, a 
treia în ordine ierarhică, zidită în anul 980 de către loan Iviritul, general în armata 
bizantină, originar din Iveria. Renunţând la dregătoria sa, loan Iviritul a fost tuns în 
monahism împreună cu fiii săi, Eftimie şi Gheorghe, de către Sfântul Atanasie Ato- 
nitul. Apoi, adunând ajutoare din Iveria, au întemeiat această mănăstire cu hramul 
Adormirea Maicii Domnului, locuită multă vreme de călugări iviriţi. În Athos şi în 
Iveria (Georgia), cei trei ctitori sunt cinstiţi ca sfinţi. 


De-a lungul veacurilor, mănăstirea a fost de mai multe ori incendiată şi distrusă de 
pirați. 


In timpul patriahului latin loan Vekos au fost ucişi cu sabia 13 călugări din mă- 
năstirea Iviron, pentru că se împotriveau uniaţiei. La desele lucrări de reparaţie şi 
înnoire au dat numeroase ajutoare şi bani atât Ţările Române, cât şi Rusia. 


Mănăstirea Iviron are cele mai multe sfinte moaşte din Muntele Athos, peste 150 
de cutiuţe de argint. Aici se păstrează mâna stângă a Sfântului loan Gură de Aur şi 
mâinile Sfinţilor mucenici Teodor Tiron şi Teodor Stratilat. 


Mănăstirea se află, de asemenea, în posesia unui bogat tezaur de obiecte vechi din 
secolele VTII-XVIII, a numeroase documente voievodale româneşti şi a unei 
biblioteci dintre cele mai mari. 


In prezent, mănăstirea Iviron are viaţă de obşte. La hramul mănăstirii, de 
Adormirea Maicii Domnului, se adună pelerini şi monahi din toate mănăstirile, 
schiturile şi sihăstriile din Athos. La Iviru se prăznuieşte cel mai frumos hram 
atonit! 


Praznicul sfintei icoane are loc marțea, în Săptămâna Luminată, când monahii 
merg, în procesiune până la malul mării, acolo de unde, odinioară, cuviosul stareţ 
Gavriil a luat icoană. 


În Athos icoană se mai prăznuieşte şi pe data de 31 martie/ 13 aprilie. 


SR o e 


Aici vin mulți credincioşi, care primesc ajutor de la Maica Domnului. Odată, un 
tânăr venit să se închine la sfânta icoană, n-a fost primit la trapeză. Dar, pe când 
mergea mâhnit pe cale, i-a ieşit o femeie luminată şi ha întrebat de ce plânge. Deci, 
spunându-i tânărul pricina, femeia 1-a dat un ban vechi de aur, zicând: „Du-te 
înapoi, dă acest ban la bucătar, şi îndată îți va da pâine“. Bucătarul, auzind aceasta, 
i-a dat pâine. Dar, uitându-se mai bine, a observat că banul era din salba de aur a 
Maicii Domnului. Atunci a înţeles că femeia aceea era Preasfânta Născătoare de 
Dumnezeu şi, căindu-se de zgârcenia lui, a primit iertare. La intrarea în mănăstire 
poate fi văzută o pictură, care o reprezintă pe Maica Domnului dându-i o monedă 
pelerinului. 
= ae 2 

Altă dată, părinţii, temându-se de foamete, nu au mai vrut să dea de mâncare 
credincioşilor la hramul mănăstirii. A doua zi miboane de furnici cărau grâul din 
hambar în mare. Atunci călugării au înţeles că au supărat-o pe Maica Domnului. 
Deci, căzând cu lacrimi la icoana făcătoare de minuni, îndată furnicile au prins a 
căra grâul înapoi în hambar. 


SR o e 


Într-o vreme, neamurile cele păgâne ale perşilor au năvălit cu război asupra Ţa- 
rigra-dului. Amira, voievodul lor, înştiințându-se cum că în Muntele Athosului sunt 
multe mănăstiri bogate, a luat cincisprezece corăbii de război şi ducându-se la acel 
Munte, s-a oprit la mănăstirea Ivirilor. Şi îndată au sărit, împresurând-o ca nişte 
fiare sălbatice. lar călugării, văzând mulțimea barbarilor, au intrat în biserică, au 
luat sfintele vase şi pe prea cinstita icoană a Născătoarei de Dumnezeu şi s-au 
ascuns în turnul mănăstirii. 


Intre timp barbarii, neavând pe nimeni să le stea împotrivă, au intrat în mănăstire, 
pustiind-o şi prădând tot ce găseau. Apoi au luat funiile corăbulor şi legând stâlpii 
bisericii, i-au tras, ca să surpe sfânta biserică, dar n-au izbutit. 


lar călugării, văzând şi auzind acestea, strigau din adâncul inimilor graiurile cele 
proroceşti: „Doamne, pentru ce dormi, scoală-Te şi nu ne pierde până-n sfârşit! 
Dumnezeule, venit-au neamurile în moştenirea Ta, pângărit-au sfântă biserică Ta. 


Degrab ne întâmpină pre noi!“ - şi altele ca acestea. Şi, cu lacrimi udând pământul 
şi pe sfânta icoană a Născătoarei de Dumnezeu înălțând-o, ziceau: „O, Stăpână! Ce 
fel de făgăduinţă ne-ai făcut nouă? Au nu te-ai făgăduit, ca să ne fii ajutătoare şi 
păzitoare? Deci, nu ne părăsi pre noi până-n sfârşit, deşi suntem păcătoşi şi 
nevrednici, ca să nu zică vrăjmaşii noştri: „Unde este Dumnezeul lor?“ 


Astea le ziceau călugării plângând, iar apărătoarea cea nebiruită şi grabnică aju- 
tătoare a celor ce o cheamă pe ea n-a trecut cu vederea rugăciunile lor, nici 
făgăduinţele pe care le făcuse, ci împlinindu-le, la desăvârşită pierzanie pe vrăj- 
maşi i-a dat. Căci după ce a înnoptat, fără de veste s-a făcut vifor înfricoşător şi 
furtună mare, încât s-au sfărâmat toate corăbiile şi n-a mai rămas decât una, a lui 
Amira. Şi aceasta pentru ca să cunoască nebunul păcatul său, după cum s-a şi 
întâmplat. 


Atunci voievodul perşilor, văzând pierzania corăbiilor, îşi bătea faţa şi punând 
țărână pe capul lui, s-a apropiat cu chip smerit, cel care mai înainte era fiară şi nu 
om, şi a zis către călugări: „Rugaţi-vă, robi ai lui Dumnezeu, ca să nu pier şi eu“. 
Și, dându-le lor aur şi argint, le-a zis: „Luaţi banii aceştia, ca să zidiți zidurile 
mănăstirii voastre şi să le faceţi şi mai înalte“. Şi nu numai atunci Preacurata 
Stăpână a păzit mănăstirea lor de necazuri şi de primejdii, ci totdeauna, în toată 
vremea. 


Din acele vremuri, în această mănăstire, se fac nenumărate minuni: cei îndrăciţi se 
vindecă, şchiopii umblă, orbii văd, şi toată boala fuge de la cel care pătimeşte. 


Se spune că, atunci când icoana Maicii Domnului Portaitissa va părăsi mănăstirea, 
este semn că în Athos a venit sfârşitul monahismului, iar călugării să-şi ia tolbele şi 
să se ducă încotro vor vedea cu ochii. (De menționat că sfânta icoană n-a părăsit 
niciodată Grecia). 


Din proorociile Sfântului Nil izvorâtorul de mir: înainte de sfârşit va fi un 
cutremur. Atunci se va face auzit un vaier subţire. După cutremur, copacii vor tre- 
mura foarte şi toți cei sădiți pentru împărăteasă (călugării ortodocşi) vor pieri de 
moarte mucenicească. Athosul se va zbate cu zgomot straşnic. lar toate clădirile 
mănăstireşti se vor prăbuşi. Tradiţia glăsuieşte că o parte dintre călugări se vor 
îndrepta spre Munţii Caucazului, unde la sfârşitul secolului al XIX-lea, călugării 
ruşi veniți din Athos, de la mănăstirea Sfântului Pantelimon (Russikon), au zidit 
mănăstirea Noul Athos, cu hramul Sfântului apostol Simon Zilotul, aflată lângă 
Suhumi, pe malul Mării Negre. 


&&& 

Caucazul, adică Pământul Iveriei, face parte din domeniile sortite Maicii Do- 
mnului. "Ținutul acesta a fost luminat de vestea cea bună a Evangheliei, însă mai 
târziu, potrivit căilor de nepătruns ale Domnului, întunericul păgânismului şi al 
jugului otoman a nimicit orice urmă de creştinism. Singure, ruinele şi vestigiile 
impunătoare ale unor lăcaşuri de odinioară, mai dau mărturia unui trecut glorios. 
Însă Multmilostivul Dumnezeu, Carele voieşte ca toţi oamenii să se mântuiască, şi- 
a îndreptat din nou ochiul milostivirii Sale dumnezeieşti asupra Pământului 
Caucazului. lar poporul, care se afla în întuneric şi în umbra morţii, din nou a 
început să fie luminat de credinţa mântuitoare a lui Hristos. Creştinismul a început 
să înflorească pe acele meleaguri aflate pe atunci sub tutela Imperiului rusesc. 


În mijlocul Abhaziei, într-un loc pustiu şi sălbatic, prin bunăvoința lui Dumnezeu, 
s-a zidit chinovia Sfântului Simon Cananitul, pentru luminarea băştinaşilor pe Ju- 
mătate căzuţi în sălbăticie. 


Împărăteasa cerului, ca o chezăşuitoare a celor păcătoşi şi mijlocitoare a mântuirii 
noastre, S-a grăbit să vină în ajutorul călugărilor neputincioşi în această sfântă 
întreprindere atât de grea şi anevoioasă, binevoind să-i încurajeze şi să fericească 
noua obşte prin venirea Sa în chipul icoanei Sale Izbăvitoarea şi să arate slava 
minunilor Sale izvorâte din milostivirea Sa de nespus faţă de oameni. 


Dar de unde a binevoit împărăteasa cerului să vină în noua chinovie - Noul Athon - 
prin icoana Sa făcătoare de minuni? Dintr-o ţară depărtată, trecând prin vâltoarea 
mării, din sfântul Munte Athos, cel de-al doilea sorţ al Său. 


&&& 
Icoana Maicii domnului Iverskaia, ocrotitoarea “Rusiei 


In Rusia prăznuirea icoanei făcătoare de minuni a Maicii Domnului Iverskaia are 
loc pe data de 12/25 februarie. 


Istoria ne mărturiseşte că vestea despre sfânta icoană de la Iviron ajunsese şi în 
Rusia. Poporul rus, care o iubea şi o cinstea nespus de mult pe Maica Domnului, 
dorea să vadă această sfântă icoană. ŞI, în scurt timp, întâlnirea a avut loc. S-a 
întâmplat că la Moscova a venit pentru a strânge ajutoare un vieţuitor al mănăstirii 
Iviron. Arhimandritul Nikon de la mănăstirea Mântuitorului, viitorul patriarh al 
Moscovei s-a adresat egumenului Pahomie de la Iviron, rugându-l să-i trimită o 
copie a icoanei făcătoare de minuni. 


În scrisoarea sa de răspuns, arhimandritul Pahomie istoriseşte cum a fost pictată 
copia icoanei făcătoare de minuni: „Adunându-se toți fraţii - 365 de oameni - s-a 
făcut mare priveghere de cu seara până dimineaţa şi s-a slujit sfinţirea apei cu 
sfintele moaşte. Şi cu această apă sfinţită au stropit icoana făcătoare de minuni a 
Maicii Domnului Portaitissa, au strâns apa într-o cadă mare, şi au stropit lemnul de 
chiparos, pe care avea să fie pictată icoană. După aceea au slujit sfânta şi 
dumnezeiasca Liturghie cu mare însuflețire. După Sfânta Liturghie au dat apă 
sfințită prea cuviosului , monah, iereul lamblih (Romanov), zugravul, pentru ca să 
amestece apa sfințită de la sfintele moaşte cu vopsele şi să picteze icoana. 


În timp ce s-a pictat icoana, zugravul obişnuia să guste din bucate doar sâmbăta şi 
duminică, iar obştea slujea priveghere de toată noaptea şi Liturghie de două ori pe 
săptămână. 


Icoana nou pictată avea aceleaşi dimensiuni şi acelaşi chip cu prima icoană. 


La 13 octombrie, anul 1648, icoana a fost adusă la Moscova. La porţile învierii 
icoana a fost întâmpinată solemn de către patriarhul Iosif, de ţarul Aleksei 
Mihailovici şi de mulţimea credincioşilor. 


In acest loc a fost ridicat un paraclis deosebit, care a devenit unul din cele mai 
cunoscute locuri de închinare din Moscova. 


Copia icoanei din Athos, cunoscută sub numele de Iverskaia-Moskovskaia s-a aflat 
la mare cinste în toată lumea pravoslavnică şi în Rusia. 


Mulţime de credincioşi veneau să se roage pentru ajutor la orice oră din zi şi din 
noapte. Moscoviţii nu începeau nici o lucrare mai deosebită fără a cere bine- 
cuvântarea Bogorodiţei. Se făcea mereu procesiune cu sfânta icoană însoţită de 
preoţi. Cu timpul, în paraclis a fost adusă o altă copie a icoanei Iverskaia, deoarece 
sfânta icoană era purtată zi şi noapte, într-o caretă specială, prin toată Moscova. 


Din perioada domniei lui Pavel I, toţi suveranii ruşi intrau în Kremlin prin Porţile 
învierii (Voskresenskie). 
Din calendarul pe anul 1872 


Sfânta icoană Iverskaia - Portaitissa este legată istoric şi de soarta popoarelor 
bulgar şi român. Chipul de pe icoană a fost brodat de către călugărițele din oraşul 
Samara pe drapelul trimis armatei bulgare (pe vremea războiului ruso-turc, în 


1877), care se afla dislocată în oraşul Ploieşti din România, unde armata a depus 
jurământul. 


Soarta Rusiei la sfârşitul lumii este strâns legată de slujirea apostolească a Maicii 
Domnului, precum se cântă în icosul 1 al acatistului său, când i-au căzut ei sorții să 
creştineze Pământul Iveriei: „lar sorții ce ţi-au căzut ţie, se vor arăta luminat în 
zilele cele de apoi” - i-a grăit îngerul cel înainte-stătător. Preabinecuvântata Fe- 
cioară, proteguitoarea şi mijlocitoarea noastră cea osârdnică înaintea Fiului Său şi 
Mântuitorului nostru lisus Hristos, de bună seamă va ajuta poporul rus şi pe toți 
creştinii să ajungă la pocăința cea mântuitoare. Şi atunci, buna Portăriţă va 
deschide poporului rus şi tuturor popoarelor creştine uşa în împărăţia cerească, 
unde „nu este durere, nici întristare, nici oftat, ci doar viaţă veşnică". 


Semnele milostivirii Împărătesei cerului faţă de oameni nu vor seca până la 
sfârşitul lumii. În zilele noastre ne-am învrednicit a fi martorii unei noi manifestări 
a bunăvoinţei Sale către neamul omenesc: la 24 noiembrie 1982 copia icoanei 
Portaitissa adusă de la Muntele Athos în Canada, la Montreal, a început să 
izvorască mir. Mirul a izvorât şi din alte copii pe hârtie ale aceleiaşi icoane în 
diferite colţuri ale lumii. 


Unele icoane izvorăsc mir în anumite zile. Moaştele Sfântului ierarh Nicolae 
izvorăsc mir de sute de ani. Dar, pentru prima dată în istoria Bisericii, mirul de la 
icoană s-a revărsat neîncetat în decurs de 15 ani, cu întrerupere în Săptămâna Pa- 
timilor. 


Și acum, faţă de cele arătate până aici, prin scurte cuvinte să aducem mulţumirea 
cu care suntem datori Împărătesei îngerilor Celei prea lăudate, purtătoarei noastre 
de grijă, mijlocitoarei şi păzitoarei celei neadormite. 


Rugăciune 


O iubitoare de bine şi iubitoare de oameni, Stăpână! Ceea ce ca o Maică iubitoare- 
de fii şi doritoare de noi, creştinii, totdeauna ai purtare de grijă, mântuind, păzind şi 
chivernisind pre nevrednicii robii tăi; slăvim pronia, lăudăm folosirea şi prea 
mărim milostivirea ta. 


Aducându-ne aminte de darurile tale, cele din vremurile trecute, şi din câte pri- 
mejdii ne-am izbăvit prin tine, după datorie aducem ţie această mulţumire. 


lar pentru cele din timpul de faţă, care mult şi amarnic ne mâhnesc pre noi, 
rugămu-ne milostivirii tale, să nu uiţi această turmă a ta, ci stai ca o rugătoare 
neobosită către Fiul tău şi Stăpânul nostru. 


Ajută-ne nouă, celor ce ne primejduim, izbăvindu-ne pre noi de necazurile ce ne 
aşteaptă. Vezi, Stăpână, în câte primejdii am căzut. Ridică-ne pre noi, depărtând 
toate cele pricinuitoare de durere, risipeşte spaimele ce năvălesc asupra noastră, fă 
să înceteze smintelile, curmă războaiele, îmblânzeşte mânia lui Dumnezeu, cea cu 
dreptate pornită asupra noastră, potoleşte tulburările şi certurile, pace tare şi 
temeinică dăruindu-ne nouă. 


Aşa, multmilostivă Stăpână, adaugă şi aceasta lângă celelalte faceri de bine ale 
tale: întotdeauna şi neîncetat propovăduind milostivirile şi minunile tale, să te 
slăvim pe tine, pe Dumnezeu Cel ce S-a născut din tine, pe Cel fără de început al 
Lui Părinte, precum şi pe Bunul şi Preasfântul şi de viaţă dătătorul Duh, în vecii 
vecilor. Amin! 


Chemarea Sfântului Nil athonitul către cuvioşii părinţi 


O prea cuvioşilor părinţi! În loc să vă predaţi pe sine pieirii, oare nu s-ar cuveni 
mai bine să aduceţi rugăciuni adevărate de pocăință, să începeţi să vă călţi şi să vă 
rugaţi pentru izbăvirea voastră de ispitele cele sufleteşti şi trupeşti? O, prea cu- 
vioşilor părinţi, în zadar îmi cheltuiesc eu cuvintele, pentru că tot nu sunteţi în stare 
să vă pocăiţi, şi nici măcar nu vă gândiţi la aşa ceva. Ci vă gândiţi numai la calea 
pierzării, care este lucrarea fărădelegii, pentru că stăruiți să rămâneţi nepocăiţi şi 
nici gând n-aveţi de pocăință, şi nu sunteţi în stare să vă împăcaţi cu Crăiasa 
mântuirii. 


Să-1 rugăm deci pe sfinţii părinţi, ca să o petreacă aceştia pe ea atunci când se va 
îndepărta (din Munte); precum au întâmpinat-o pe ea cu slavă şi cinste la venire, 
aşa să vină şi la petrecerea ei, însoțind cu cinste şi slavă (se subînţelege icoana 
Maicii Domnului Portaitissa) venirea ei în chip minunat şi plecarea ei minunată în 
viitor. 


Sculaţi-vă, prea cuvioşilor părinţi, pentru a o petrece pe Crăiasa mântuirii, care v-a 
rânduit vouă mântuirea veşnică în Muntele acesta! Sculaţi-vă, prea cuvioşilor 
părinţi, pentru a o petrece pe Crăiasa liniştirii! Sculaţi-vă, prea cuvioşilor părinţi, 
pentru a o petrece pe Crăiasa păcii! Sculaţi-vă, prea cuvioşilor părinţi, pentru a o 
petrece pe Crăiasa neprihănirii! Sculaţi-vă, prea cuvioşilor părinți, pentru a o 
petrece pe Crăiasa fecioriei! Sculaţi-vă, prea cuvioşilor părinţi, pentru a o petrece 


pe Crăiasa ocârmuirii, care a cârmuit (aşa cum se cârmuieşte o corabie) în Muntele 
acesta lucrarea de mântuire a omenirii până în această zi. Sculați-vă, prea 
cuvioşilor strămoşi, pentru a o petrece pe Crăiasa mântuirii! 


Scoală-te şi tu, prea cuviosule părinte Gavriil, ca s-o petreci pe cea care odinioară a 
lucrat mântuirea voastră, pe care aţi primit-o cu slăvită întâmpinare, cu mare slavă 
şi rânduială. Sculaţi-vă, deci, ca s-o petreceţi acum cu aceeaşi slavă şi solemnitate 
duhovnicească, fiindcă a fost respinsă de urmaşii voştri, dispreţuită şi izgonită din 
latura ei, astfel ca aceştia să rămână cu pierzania lor şi numai de aceasta să se 
îngrijească. 

Aşadar, prea cuvioşilor părinţi, să vină şi ei, şi aşa precum au primit-o, tot astfel să 
o petreacă pe Crăiasa mântuirii. Voi aţi izgonit-o din latura ei, dar ea tot nu se 
îndură să vă izgonească, ci aşteaptă rugăciunile voastre de pocăință. Voi însă veţi fi 
izgoniți din latura ei, de veţi rămâne în aceeaşi stare de nepocăinţă, precum vă 
aflați acum. 


Pocăinţă - iată ce aşteaptă de la voi împărăteasa, iar dacă nu vă veţi pocăi, atunci 
veţi fi izgoniți din latura ei. Deoarece voi o izgoniți din latura voastră, prin urmare 
ea va 1eşi din latura voastră. Dar în ce chip va ieşi ea din latura voastră? Da, va 1eşi 
de la voi, şi cele nesimțitoare vor simţi plecarea Crăiesei mântuirii. Simţurile 
voastre, însă, fiind întunecate, nu vor simţi îndepărtarea Crăiesei, căci simţurile 
monahilor se vor întuneca de grijile lumii acesteia. Pentm aceea, monahii nu vor 
simţi, când se va îndepărta Crăiasa mântuirii. 


Va fi ca atunci, când jidovii l-au răstignit pe împăratul lor, făcându-se nesimțţitori 
față de răstignirea Lui şi nerecunoscându-L pe Binefăcătorul lor. lar la sfârşit, 
răstignindu-L, L-au batjocorit, L-au hulit şi continuă să-L hulească până-n zilele 
noastre, zicând că ucenicii L-au furat... 


Acestea toate le faceţi şi voi, fără să o recunoaşteţi pe Crăiasa mântuirii, dimpreună 
cu binefacerile Ei, şi în cele din urmă o veţi izgoni tot astfel cum jidovii L-au 
izgonit pe lisus Hristos din latura Lui. Jidovii n-au simţit cine era lisus Hristos, 
însă pietrele şi cele de înmormântare au simţit. Pentm aceasta vă zicem vouă, că 
cele nesimţitoare L-au recunoscut pe Ziditorul Lor, că a fost răstignit, iar cei 
simţitori n-au simțit, nu L-au recunoscut pe Binefăcătorul lor şi L-au răstignit în 
nesimţirea lor. 


Drept aceea, prea cuvioşilor părinţi, depărta-se-va mântuirea din locul acesta; amar 
va fi atunci de cei care au pus început pierzării şi au izgonit-o pe Crăiasă. Deci 
puneţi început bun rugăciunilor de pocăință, ca s-o opriţi pe Crăiasa mântuirii, iar 


dacă nu vă veţi pocăi din tot sufletul, să ştiţi bine că vă va părăsi pe voi Crăiasa 
mântuirii şi se va depărta. Dar cum se va depărta? Se va depărta cu tunete şi 
grozave zguduiri. Vă întreb, de unde va veni o astfel de înfricoşare şi cutremur? 
Frica şi cutremurul vor veni de la cele nesimţitoare. Fiindcă cele nesimţitoare vor 
simţi îndepărtarea mântuirii şi se vor îndepărta şi vor tremura, simțind că rămân 
văduvite şi orfane. 


Mărturia marelui preot Abiatar despre convertirea sa la Hristos de către 
Sfânta Nino 


lată ce zice Abiatar: Am fost numit după sorţi primul şi marele preot chiar în anul 
când a venit fericita Nina în Mţheta. În acea perioadă am primit de la preoţii evrei 
din Antiohia o scrisoare cu următorul conţinut: „Pentru că Dumnezeu a împărțit 
Regatul Israel în trei părți şi au dispărut prorocii, iar cei în care sălăşluia Duhul lui 
Dumnezeu au spus că totul s-a împlinit după spusele prorocilor de demult; pentru 
că ne-am împrăştiat în toată lumea, iar romanii au cucerit pământul nostru şi mânia 
lui Dumnezeu se vede că ne-a ajuns pe noi, cercetează Cartea aceasta (Biblia) şi 
cunoaşte scrierile ei. 


In această scrisoare, continuă Abiatar, era scris despre moartea Aceluia Care S-a 
numit pe Sine Fiul lui Dumnezeu pe pământ şi că de uciderea Lui erau vinovaţi 
părinţii noştri. 


Se spunea cât de des păcătuiau ei în faţa lui Dumnezeu şi uitau de EI, din care 
cauză Dumnezeu îngăduia durere şi robie pustiitoare asupra lor. În scârbe însă se 
întorceau şi îl chemau pe Dumnezeu, iar EI îi ierta şi-i ferea de nenorocirile abătute 
asupra lor. 


Cunoaştem din Scriptură, că asemenea întoarceri şi salvări ale poporului au fost în 
număr de şapte. 


„Dar acum, scriau ei, pentru că unii din părinţii noştri au luat viaţa Fiului unei 
Femei fără de bărbat, Dumnezeu şi-a retras mila de la noi. EI a distrus şi a nimicit 
regatul nostru, ne-a îndepărtat de la biserica Sfântului Său şi a nesocotit neamul 
nostru. lată că au trecut mai mult de trei sute de ani de când EI nu ne mai ascultă 
rugăciunile şi nu ne mai bucură inimile cu binecuvântarea, pe care o dădea înainte 
părinților noştri. De aceea, credem că Omul Acela era din ceruri." Şi multe altele 
ne-au scris nouă iudeii din Antiohia. 


Când am aflat despre toate acestea, am început să cercetez şi am întrebat-o pe Nino 
despre Hristos - Cine a fost El şi pentru ce a venit Fiul lui Dumnezeu pe pământ. 
Atunci, vorbele fericitei au curs precum apa de izvor. 


Ea mi-a povestit după cărțile noastre totul, de la începutul creaţiei lumii. M-a trezit 
din somnul orbirii, m-a înţelepţit şi m-a îndepărtat de la învăţăturile şi obiceiurile 
mincinoase ale părinților noştri. 


În sfârşit, m-am convins că trebuie să părăsesc credinţa iudaică. Am crezut în 
Domnul lisus Hristos, Fiul lui Dumnezeu, Care a suferit, a murit şi a înviat, Care 
va veni din nou cu slavă pe pământ, pentru că El este cu adevărat Nădejdea 
păgânilor şi Slava lui Israel. 


Eu m-am învrednicit împreună cu fiica mea Sidonia să primesc Botezul curăţitor 
de păcate cu apă şi Duh şi să mă împărtăşesc cu adevăratul Trup şi Sânge al 
Domnului lisus Hristos, Fiul lui Dumnezeu - Mielul adus ca jertfe pentru păcatele 
omenirii. 


In mărturisirea puternică a acestei sfinte credinţe, învredniceşte-ne, Doamne, pe 
mine şi pe fiica mea, şi ne izbăveşte de patimile şi legăturile trupului. 


Am văzut în zilele mele multe semne şi minuni săvârşite în Mţheta de Sfânta Nino. 
Mărturia aceluiaşi mare preot Abiatar despre hitonul Domnului 


Iată ce spune el: Eu, Abiatar, vă voi istorisi ce am auzit de la părinţii mei, care, la 
rândul lor, le-au aflat de la strămoşi, şi despre ceea ce ştiu din scrisorile trimise 
nouă din Ierusalim. În timpul domniei lui Irod a ajuns aici o veste cum că perșii au 
cotropit Cetatea Sfântă. Din această cauză s-a iscat o tulburare printre evreii 
kartalini care locuiau în Mţheta, printre preoţii, cărturarii şi traducătorii canaaneni 
ai cărţilor de lege ale lui Moise. Înţelegând în ce situaţie grea a ajuns ţara lor, toţi s- 
au adunat să meargă şi să ajute Ierusalimul. La scurt timp, o altă scrisoare a 
dezminţit prima ştire. În ea se menţiona că perşii nu au vrut să cucerească oraşul 
prin război. Ei au adus aur împărătesc, smirnă tămăduitoare şi tămâie bine- 
mirositoare pentru un Prunc de parte bărbătească, pe Care îl căutau şi Care Se 
născuse din neamul lui David, din Mamă fără de bărbat. Îl numeau împăratul 
iudeilor şi L-au găsit în oraşul Bethleem, într-o casă sărăcăcioasă. Atunci I-au dat 
darurile şi s-au întors paşnici în ţara lor. De data aceasta, ştirea 1-a bucurat foarte 
mult pe evreii Kartalini. 


După treizeci de ani, strămoşul meu Elioz a primit o scrisoare de la marele preot 
Ana al Ierusalimului: „Acela, la Care au venit regii persani cu daruri bogate, a 
crescut, a ajuns la o vârstă desăvârşită şi Se numeşte pe Sine Fiul lui Dumnezeu. 
De aceea veniţi să vedeţi moartea Lui, pe care a meritat-o după legea lui Moise.“ 


Mama străbunicului meu Elioz, care provenea din neamul marelui proroc Ilie, era 
încă în viaţă. Când Elioz se pregătea de drum, ea i-a spus: „Mergi, copilul meu, 
după rânduiala legii, însă, te rog mult, nu te alătura hotărârii duşmanilor Aceluia, 
care vor să-L omoare, pentru că El este împlinirea prorocilor, Pilda prea înţe- 
lepţilor, Taina ascunsă de la începutul veacurilor, Lumina păgânilor şi Viaţa 
veşnică." 


Primind o asemenea îndrumare, Elioz a mers la Ierusalim însoțit de Longhinos din 
Kars şi de mulți alți oameni. Când au ajuns în Ierusalim, toţi au fost martorii 
răstignirii Domnului. 


În timp ce unul din răstignitori bătea cuiele cu un ciocan de fier în trupul 
Domnului, mama lui Elioz a auzit şi a simţit dintr-odată lovitura acestui ciocan. 
Înspăimântată, ea a strigat: „O, pământ al Israelului, care ai predat morţii pe Mân- 
tuitorul şi Izbăvitorul oamenilor tăi! De acum încolo poporul acesta va fi în-vinuit 
de Sângele Ziditorului şi Domnului Său. Vai mie, că nu am murit mai înainte, căci 
moartea mă izbăvea de această veste groaznică! Aşa însă, eu nu voi mai vedea pe 
pământ Lumina păgânilor şi Slava Israelului/' Spunând aceste cuvinte, ea a căzut 
moartă. 


Hitonul Domnului, pentru care răstignitorii au tras la sorţi, le-a revenit evreilor din 
Mtheta şi străbunicul meu l-a luat şi l-a adus aici. 


Sidonia, sora lui Elioz, şi-a întâmpinat fratele cu lacrimi şi l-a îmbrăţişat, spu- 
nându-i despre moartea mamei lor. EI i-a dat hitonul. De îndată ce Sidonia l-a luat 
din mâinile fratelui său, ea şi-a dat sufletul, zdrobită de moartea mamei sale şi de 
vestea participării lui Elioz la răstignirea lui lisus. 


Locuitorii Mţhetei au fost cutremuraţi de această întâmplare neobişnuită. Însuşi 
regele Aderkie împreună cu dregătorii săi erau miraţi de cele petrecute. 


Aderkie a dorit s-o vadă pe Sfânta Sidonia, care, deşi moartă, nu lepădase din 
mâini hitonul dumnezeiesc, care parcă se prinsese de trupul ei. Înspăimântat şi 
uluit de cele văzute, regele a vrut să-l ia, dar, după multe încercări, a fost nevoit să 
renunţe, pentru că tânăra îl ţinea foarte strâns la piept. 


Unii cred că Elioz şi-a înmormântat sora lângă cedrul din mijlocul grădinii regale, 
dar nu se ştie cât de adevărat este acest fapt. 


Tatăl meu mi-a spus că în oraşul Mţheta se află şi mantia prorocului Ilie, care are o 
putere dumnezeiască. „Noi am aşezat-o cu mâinile noastre, a spus tatăl meu, sub 
pietre, într-un loc tainic, unde trebuie să rămână până la vremea rânduită de Dum- 
nezeu." 

De multe ori, Sfânta Nino mă ruga să aflu de la tatăl meu locul unde era îngropat 
hitonul dumnezeiesc. La întrebările mele, el îmi spunea însă doar ceea ce spuneau 
şi alţii, şi anume că hitonul se păstrează sub cedru, unde poporul înalță laude 
Domnului. Locul acela este cu adevărat scara văzută de Iacob. 


Aceasta este mărturia marelui preot Abiatar despre hitonul Domnului. 


(Extras din cartea: Acatistul Maicii Domnului în cinstea icoanei făcătoarei de 
minuni Portaitissa) 





Mănăstirea Noul Athos din Suhumi, Abhazia 


Bucură- Te, Ceea ce Athonul cu venirea Ţa l-ai sânțit; 
Bucură-Te, Ceea ce idolii din locul acela ai surpat; 
Bucură-Te, Ceea ce ai sădit acolo credința cea adevărată; 
Bucură-Te, Portăriţă bună, care deschizi credincioşilor 


uşile raiului! 

